കേരള ജേര്ണലിസ്റ്റ് യൂണിയന് പ്രതിഷേധിച്ചു കോലഞ്ചേരി: മാധ്യമ പ്രവര്ത്തകനായ കെ.എം. സജിക്കും കുടുംബത്തിനും നേരേയുണ്ടായ കൈയേറ്റത്തിലെ കുറ്റക്കാര്ക്കെതിരേ നടപടി സ്വീകരിക്കണമെന്ന് ആവശ്യപ്പെട്ട് കേരള ജേര്ണലിസ്റ്റ് യൂണിയന് കുന്നത്തുനാട് താലൂക്ക് കമ്മിറ്റിയുടെ നേതൃത്വത്തില് കോലഞ്ചേരിയില് പ്രതിഷേധ ധര്ണ നടത്തി. മുതിര്ന്ന മാധ്യമ പ്രവര്ത്തകനും കെജെയു അംഗവുമായ എം.വി. ശശിധരന് പ്രതിഷേധ യോഗം ഉദ്ഘാടനം ചെയ്തു. കെജെയു കുന്നത്തുനാട് താലൂക്ക് പ്രസിഡന്റ് ബാബു പി.ഗോപാല് അധ്യക്ഷത വഹിച്ചു. കഴിഞ്ഞ ദിവസം രാവിലെയാണ് തിരുവാണിയൂര് വെങ്കിടയില് ദീപിക ലേഖകന് സജിക്കും കുടുംബത്തിനും നേരേ സ്വകാര്യ വ്യക്തി അസഭ്യ വര്ഷവും കൈയേറ്റ ശ്രമവും നടത്തിയത്. ഇയാളുടെ റബര് തോട്ടത്തില് മാലിന്യം നിക്ഷേപിച്ചെന്ന് ആരോപിച്ചായിരുന്നു ആക്രമണം. പുത്തന്കുരിശ് പോലീസില് ഇതുസംബന്ധിച്ച് പരാതി നല്കി. യോഗത്തില് കെജെയു ജില്ലാ കമ്മിറ്റിയംഗം സജോ സക്കറിയ ആന്ഡ്രൂസ്, യൂണിയന് അംഗങ്ങളായ ജോളി കെ.പോള്, എന്.പി.വര്ഗീസ് കുട്ടി, പ്രദീപ് ഏബ്രഹാം, കെ.എം.സജി എന്നിവര് പ്രസംഗിച്ചു.